ΟΝΟΜΑ ΕΠΙΧΕΙΡΗΣΗΣ

Το όνομα στην επιχείρηση αποσκοπεί στην διάκριση της, την κάνει μοναδική και την ξεχωρίζει από τις άλλες. Είναι η πρώτη γνωριμία, το πρώτο ερέθισμα με την κοινωνία.

Το όνομα χρησιμοποιείται και στις εμπορικές πράξεις που πραγματοποιούνται από την εταιρία.

Στα χαρακτηριστικά του ονόματος επιλέγεται να είναι μοναδικό, για να ξεχωρίζει. Να είναι σύντομο, απλό και εύηχο. Να προφέρεται εύκολα και να απομνημονεύεται χωρίς δυσκολία.

Από πού επιλέγονται τα ονόματα;

* Υπάρχουν ονόματα που φανερώνουν το αντικείμενο της δραστηριότητας της επιχείρησης. Παράδειγμα, η Χαλυβουργική (παράγει προϊόντα χάλυβα, δηλαδή ατσαλιού).
* Ονόματα αλληγορικά, είναι αυτά που εκφράζουν μια μεταφορική έκφραση που οδηγεί σε εικόνες και συνειρμούς. Παράδειγμα, η εταιρία Amazon (συνδέει την εταιρία με το μεγαλύτερο ποτάμι της γης).
* Τα επινοημένα ονόματα, προϊόντα της δημιουργικής φαντασίας, εφευρεμένα! Προέρχονται από ελληνικές ή ξενικές λέξεις ή μίξης τους, αλλαγμένα στις λεπτομέρειες τους, συνήθως κρατούν την ρίζα των λέξεων. Παράδειγμα, Ναυτεμπορική και Σόφτεξ.
* Φραστικά ονόματα που διατυπώνονται συνδυάζοντας υπάρχουσες λέξεις που συνήθως εκφράζουν συναίσθημα, δραστηριότητα, περιγραφή. Παράδειγμα, My Market (υπεραγορά τροφίμων).
* Τα ακρωνύμιο της ονομασίας αν είναι σύνθετη, το όνομα δημιουργείται από τα αρχικά των λέξεων. Παράδειγμα, ΔΕΗ (Δημόσια Επιχείρηση Ηλεκτρισμού), ΕΛΤΑ (Ελληνικά Ταχυδρομεία).
* Τα γεωγραφικά ονόματα εκφράζουν το όνομα ενός τόπου (χώρα, πόλη, νησί, βουνό, ποτάμι τοποθεσία κλπ) με το οποίο η επιχείρηση θέλει να είναι συνδεδεμένη. Παράδειγμα, Ανδριακή (εφοπλιστική εταιρία του Γουλανδρή).
* Το όνομα του δημιουργού της επιχείρησης χρησιμοποιείται όταν αυτό εκφράζει σημαντική παράδοση, υψηλό κύρος, βαθύτατη εκτίμηση. Παράδειγμα, οι αλυσίδες υπεραγορών (Βασιλόπουλος και Σκλαβενίτης) που αναπτύχθηκαν από παντοπωλείο και οι εταιρίες μόδας και τεχνών στις οποίες ο δημιουργός εκφράζει διαχρονικό γόητρο.
* Συναντώνται και τα σύνθετα ονόματα που εκφράζονται με δύο και σπάνια με τρεις ή περισσότερους τύπους ονομάτων. Παράδειγμα από τόπο και δραστηριότητα (Χίος Ναυτιλιακή).